**Vabariigi Valitsuse protokollilise otsuse „Välispoliitika arengukava 2030“ heaks kiitmine“ eelnõu seletuskiri**

**1. Sissejuhatus**

# Lähtudes Vabariigi Valitsuse 19. detsembri 2019. a määruse nr 117 „Valdkonna arengukava ja programmi koostamise, elluviimise, aruandluse, hindamise ja muutmise kord“ §-st 1 ja tulenevalt Vabariigi Valitsuse 22. märtsi 2018. a korraldusest nr 74 „„Välispoliitika arengukava 2030“ koostamise ettepaneku heakskiitmine“ ning 30. mail 2019. aastal kinnitatud Vabariigi Valitsuse tegevusprogrammist teeb Välisministeerium Vabariigi Valitsusele ettepaneku kiita välispoliitika arengukava (edaspidi *arengukava*) heaks.

„Välispoliitika arengukava 2030“ on seotud riigi eelarvestrateegias määratud välispoliitika, julgeolekupoliitika ning ettevõtluse ja innovatsiooni tulemusvaldkonnaga ning teiste arengudokumentidega.

Arengukava on koostatud esimest korda ning see hõlmab riigi välispoliitilist tegevust aastani 2030. Arengukava on välja töötatud, et tagada Eesti huvide elluviimine muutuvas keskkonnas. Arengukava on koostatud laiapindse välispoliitikat kujundava dokumendina. Arengukava väljatöötamisse kaasati kõik olulised partnerid ja huvirühmad. Läbi on viidud avalik konsultatsioon ning arutelud Riigikogus.

Arengukava eelnõu ning Vabariigi Valitsuse protokollilise otsuse eelnõu ja seletuskirja on koostanud Välisministeeriumi haldusküsimuste asekantsler Kadri Maasik (637 7088, kadri.maasik@mfa.ee ), arengukava nõunik Janne Kendla (637 7089, janne.kendla@mfa.ee), poliitika planeerimise osakonna peadirektor Eerik Marmei (637 7173, eerik.marmei@mfa.ee) ja sama osakonna nõunik Jana Vanamölder (637 7177, jana.vanamolder@mfa.ee). Eelnõu ja seletuskirja juriidilist kvaliteeti on kontrollinud juriidilise osakonna 1. büroo (rahvusvahelise õiguse büroo) jurist Triin Tirp (637 7434, triin.tirp@mfa.ee). Arengukava eelnõu on keeleliselt toimetanud Välisministeeriumi juriidilise osakonna keeleekspert Riina Martinson (637 7404; riina.martinson@mfa.ee).

**2. Eelnõu eesmärk**

Eelnõu järgi kiidetakse heaks „Välispoliitika arengukava 2030“.

Arengukava koostati, et

1) määrata kindlaks strateegilised välispoliitilised eesmärgid ja tegevused nende elluviimiseks;

2) toetada Riigikogu ja Vabariigi Valitsuse välispoliitikat käsitlevate strateegiliste alusdokumentide elluviimist;

3) kavandada koostöös teiste ametkondadega välispoliitilisi tegevusi ja ressursse;

4) rakendada strateegilise planeerimise juhtimissüsteem, mis olid tegevuspõhisele eelarvele ülemineku eelduseks aastal 2020.

**3. Eelnõu sisu**

Eelnõu koosneb kolmest punktist. Esimese punktiga kiidetakse heaks „Välispoliitika arengukava 2030”, teise punktiga kohustatakse Välisministeeriumi avalikustama arengukava koos lisadega ja kolmanda punktiga kohustatakse Välisministeeriumi uuendama regulaarselt arengukava olukorra analüüsi.

Arengukava põhiosa koosneb neljast osast:

* julgeoleku kindlustamine, rahvusvaheliste suhete stabiilsus ning kestlik areng;
* välismajanduspoliitika tugevdamine;
* eestlaskonna kaasamine võõrsil ja tõhusad konsulaarteenused;
* tugev välisteenistus.

Kõigi viidatud osade kohta on esitatud olukorra analüüs, eesmärgid, alaeesmärgid, tegevused ning mõõdikud.

Lisaks on arengukavas antud ülevaade valdkonna tulevikusuundumustest ning välispoliitika seostest teiste valdkondadega. Arengukava lisas on esitatud mõjuanalüüs ja muu täiendav informatsioon.

**4. Eelnõu kooskõlastamine**

Arengukava kooskõlastamine koosneb mitmest etapist.

Esimeses etapis kooskõlastati arengukava enne Vabariigi Valitsuse 8. augusti 2019. a istungit, kus otsustati esitada arengukava Riigikogule arutamiseks. Sellele eelnes arengukava 1,5 aastat kestnud väljatöötamine, kuhu kaasati kõik peamised partnerid ja huvirühmad (arengukava lisa 1). Dokument kooskõlastati partnerite ja huvirühmadega. Kõigi kooskõlastamisel esitatud märkuste ja ettepanekutega arvestati olulisel määral. Seejärel esitati arengukava Riigikogule arutamiseks ja avalikule konsultatsioonile, seal esitatud ettepanekutega on samuti arvestatud. Kooskõlastustabel lisatud.

Teises etapis esitatakse kooskõlastamiseks Vabariigi Valitsuse 2. juuli 2020. a protokollilise otsuse ettepanek, et arengukava lõplikult heaks kiita. Käesolevaga esitatakse arengukava kooskõlastamiseks ministeeriumidele ja Riigikantseleile. Teistele partneritele esitatakse arengukava teadmiseks